קפה דובשנית

ממוזער|קפה דובשנית (מאחורי הדלפק: נורי זריפי, אחד מבעלי בית הקפה)
**קפה דובשנית** (נוסד בפברואר 1970), הוא בית קפה ברחוב הפלמ"ח 42, בשכונת קטמון בירושלים. הקפה נמצא בבעלותה של משפחת זריפי, והוא אחד מבתי הקפה הוותיקים בירושלים. בית הקפה הוא גם מקום כינוס חברתי, בעיקר לתושבי השכונות קטמון, קריית שמואל, רסקו וגבעת אורנים.

## היסטוריה
בית הקפה שוכן בקצה שכונת קטמון, בבניין הממוקם על גבעה שבמלחמת העצמאות הייתה חזית קדמית של הכנופיות הערביות שיירו על בתי היהודים בשכונות קריית שמואל, רחביה ומרחביה. זהו בניין מגורים מודרני, שנבנה בשנות ה-60, שקומתו התחתונה הפונה לרחוב פלמ"ח, מהווה מרכז מסחרי קטן ובו מספר חנויות, שבאחת מהן פועל קפה דובשנית.

בית הקפה נפתח בפברואר 1970 על ידי יוסי (יוסף) זריפי, יליד בגדאד, שעלה לישראל בצעירותו. בישראל נישא למרים ונולדו להם בן ושלוש בנות. בהמשך, גם שניים מהם, נורי (נוריאל) זריפי וסיגלית קורן, החלו לעבוד בבית הקפה. יוסי זריפי למד את מלאכת הכנת העוגות בבית קפה אחר בירושלים, שבו עבד בצעירותו כשכיר, 'קפה נאוה'. עם סגירת 'קפה נאוה' עברו חלק מן הלקוחות ל'קפה דובשנית'. בהתחלה רצה זריפי לקרוא לבית הקפה החדש שפתח 'אגוזית', אבל כיוון שכבר היה בית קפה בשם כזה בירושלים, נבחר שם בעל צליל דומה, 'דובשנית'. הלוגו של בית הקפה הוא אופה שמחזיק עוגת באבּקה, שמתאימה לשם דובשנית.

המאפים הנמכרים בבית הקפה נאפים על ידי צוות בית הקפה במקום החל משעות הבוקר המוקדמות. המאפים הם בטעם ביתי מתוצרת עצמית בלבד, והבולטים שבהם: חלות לשבת, שטרודל תפוחים, עוגות גבינה ועוגות פרג.

## כמקום כינוס חברתי
בית הקפה מהווה מקום כינוס חברתי, בעיקר לתושבי האזור, וכל יום ניתן לראות בו מפגשי "פרלמנטים" מסוגים שונים. בין הלקוחות המזוהים עם חברי הפרלמנט ניתן למנות את העיתונאי שלום אורן, העיתונאי והסופר ואליעזר יערי, עורכי הדין מיקי שניידר, יהודה וייס ואיתן פלג, חבר מועצת העיר לשעבר, יוסי אלבוים, המתווך ומספר הסיפורים, דויד מונשיין, איש העסקים, ברוך פלס, ואיש סיעת הליכוד בעיריית ירושלים, אלישע פלג.

גם בעבר היו במקום מבקרים מפורסמים רבים. בעל המקום, יוסי זריפי, סיפר בריאיון עיתונאי, בשנת 2019: "גולדה מאיר הייתה מגיעה כל יום שני ומזמינה עוגת שבלול וקפה. פעם היו חסרים לגולדה כמה מטבעות והיא חיפשה בתיק עשרה גרוש ולא הסכימה לוותר. אמרנו לה שזה בסדר, או שתשלם בשבוע הבא או שתשלח את המזכירה שלה, שגרה לידנו ברחוב פלמ"ח, אבל היא התעקשה... הייתה גם תקופה שבה לפני ההצגות וההופעות בתיאטרון ירושלים, היו כל השחקנים פותחים אצלנו שולחן ועושים קטעים. הכי אני זוכר את ציפי שביט וזאב רווח... חוץ מהם היו מבלים פה די קבוע אהוד ועליזה אולמרט, שרה ובנימין נתניהו, שבנם אבנר היה גם מלצר במקום, דליה איציק, חיים גורי, מייקל דק, והיה גם שולחן קבוע של אנשי המוסד".

הקשר של בית הקפה למשפחת נתניהו החל עוד כשהוריו של בנימין נתניהו, צילה ופרופ' בנציון נתניהו, שהתגוררו ברחוב הפורצים (במרחק הליכה קצרה מבית הקפה), היו מבאי המקום הקבועים. הקשר התהדק, כשהבן אבנר עבד, כאמור, כמלצר בבית הקפה.

בדף הפייסבוק של בית הקפה מצולמים פוליטיקאים ומפורסמים אחרים, שהפכו את הביקור בבית הקפה ל'תחנה' בסיבוב שלהם בעיר. כך לדוגמה, ב-18 בפברואר 2024 נזכר ביקור של בני גנץ, ב-25 בנובמבר 2021 נזכר ביקור של שחקנית הקולנוע והטלוויזיה מורן אטיאס, ב-2 באפריל 2020 נזכר ביקור של הזמר קובי אפללו, ב-25 בפברואר 2019 ושוב ב-4 בפברואר 2020 נזכרים ביקורים של ראש העיר, משה ליאון, וב-23 בספטמבר 2019 נזכר ביקור של שרת המשפטים, איילת שקד.

## כמקום הנצחה
ברחבה על יד בית הקפה מונצחים כיום שני אנשים:
* מרים נירה זריפי (1943 - 1996), אשתו של בעל בית הקפה, יוסי זריפי, המונצחת בגינה קטנה בחזית בית הקפה.
* דוד קופרמן (1943 - 2017), שהיה ידוע בכינוי "דודו ראש העיר", והיה לקוח קבוע של בית הקפה, המונצח בספסל זיכרון, שהעמידה עיריית ירושלים ברחבה קטנה לצד בית הקפה, ביוזמת אלמנתו, נעמי ארליך-קופרמן. לספסל מוצמדת לוחית זיכרון.

## גלריית תמונות


תמונה:Duvshanit Coffee House - Photo No. 4 - Yossi (Yoseph) Zarifi - Owner of Duvshanit - 2023.jpg|יוסי (יוסף) זריפי - המייסד והבעלים של קפה דובשנית
תמונה:Duvshanit Coffee House - Photo No. 1 - Inner Space - 2023.jpg|קפה דובשנית - החלל הפנימי של בית הקפה
תמונה:Duvshanit Coffee House - Photo No. 5 - Independence Day - 2020.jpg|הכניסה לבית הקפה ביום העצמאות בתקופת מגפת הקורונה (2020)
תמונה:Duvshanit Coffee House - Photo No. 6 - customers - January 2023.jpg|לקוחות בבית הקפה (2023)
תמונה:Duvshanit Coffee House - Photo No. 3 - Memorial Sign - Miriam Zarifi - Etrance to Duvshanit Coffee House - 2023.jpg|שלט זיכרון לזכרה של מרים זריפי, אשתו של בעל הקפה
תמונה:Duvshanit Coffee House - Photo No. 7 - Memorial Bench - DuDu Rosh Ha-Ir ( Mayor of Jerusalem) - little square near Duvshanit Coffee House - 2021.jpg|ספסל זיכרון לזכר "דודו ראש העיר" מלקוחות בית הקפה
תמונה:Duvshanit Coffee House - Photo No. 8 - Memorial Sign on a bench - DuDu Rosh Ha-Ir ( Mayor of Jerusalem) - near Duvshanit Coffee House - 2021.jpg|לוחית זיכרון על ספסל לזכר "דודו ראש העיר" מלקוחות בית הקפה


## קישורים חיצוניים
* 
* 
* 

## הערות שוליים

קטגוריה:ירושלים: בתי קפה ומסעדות
קטגוריה:קטמון